Okresná prokuratúra Ružomberok 
Dončova 8, 034 53 Ružomberok 1 	

Sp. zn. : 1 Pv 311/13/5508	Ružomberok, 18.12.2013
EEČ : 2-42-159-2013

U Z N E S E N I E

Trestná vec:	obvinený XXXXX  
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Ružomberok
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obsahom zmieru je:
a.	Peňažná suma určená na všeobecne prospešné účely: 50,00 € 
b.	Konkrétny adresát peňažnej sumy určenej na všeobecne prospešné účely: LIKAVA - domov sociálnych služieb a zariadenie pre seniorov so sídlom v Likavke 9, IČO: 00647781 
c.	Suma odovzdaná štátu na peňažnú pomoc obetiam trestnej činnosti: 25,00 € 
obvinený sa ospravedlnil poškodenému, ktorý ospravedlnenie prijal. 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ Liptovská Osada pod spisovou značkou ORP-486/LO-RK-2013.
dňa 17.02.2013 v čase okolo 01.00 h v obci Lipovská Lúžna, okres XXXXX, na ceste III. triedy vedúcej cez obec po  predchádzajúcom nedorozumení viackrát udrel päsťou do oblasti tváre XXXXX, čím  XXXXX, nar. XXXXX, trvale  bytom XXXXX  spôsobil  zranenie tváre vyžadujúce obmedzenie v obvyklom spôsobe života po dobu dva dni

Odôvodnenie: 
Poverený príslušník  Obvodného oddelenia  v Ružomberku   uznesením pod sp. zn. ČVS: ORP - 486/LO - RK - 2013  dňa 07.08.2013 podľa § 199 ods. 1  Trestného poriadku  začal trestné stíhanie  a zároveň podľa § 206 ods. 1 Trestného poriadku vzniesol  obvinenie  XXXXX za  prečin výtržníctva podľa § 364 ods. 1 písm. a) Trestného zákona  pre skutok uvedený vo výrokovej časti uznesenia. 

Po skončení skráteného vyšetrovania poverený príslušník PZ predložil na tunajšiu okresnú prokuratúru vyšetrovací spis s návrhom na podanie obžaloby, po preskúmaní ktorého som zistila, že skutok je preukázaný výpoveďou obvineného, výpoveďou svedka - poškodeného XXXXX, svedkov XXXXX a XXXXX, ako aj lekárskymi správami. 

Vzhľadom na povahu prípadu a okolnosti, ako aj osobu obvineného som pokynom z 29.11.2013 odstúpila trestnú vec probačnému a mediačnému úradníkovi Okresného súdu XXXXX, ktorý  úspešne zrealizoval mediáciu dňa 11.12.2013. 

Obvinený a poškodený  uzavreli  dňa 11.12.2013 dohodu o zmieri, v rámci ktorej  obvinený  vyhlásil, že spáchal skutok, za ktorý je stíhaný a toto vyhlásenie vykonal slobodne, vážne a určito.  Poškodený nepožadoval žiadne odškodné.  Obvinený sa ospravedlnil poškodenému, ktorý ospravedlnenie prijal. 
 
	Zároveň obvinený zložil na účet  Okresnej prokuratúry v Ružomberku  peňažnú sumu na všeobecne prospešné účely vo výške 50,- eur. V zmysle uzatvoreného zmieru bol určený adresát uvedenej sumy adresovať LIKAVE - domov sociálnych služieb a zariadenie pre seniorov so sídlom v Likavke 9, IČO: 00647781, číslo účtu: XXXXX, vedený XXXXX, pobočka XXXXX, s tým, že z uvedenej sumy bude 25,- eur  poukázaných na peňažnú pomoc obetiam trestnej činnosti. 

	Podľa § 220 ods. 1 písm. a), b), c)  Trestného poriadku v konaní o prečine, na 
ktorý zákon ustanovuje trest odňatia slobody, ktorého horná hranica neprevyšuje  5 rokov, môže prokurátor  so súhlasom obvineného a poškodeného  rozhodnúť o schválení zmieru a zastaviť trestné stíhanie, ak obvinený 
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne  a určito, 
b/ nahradil škodu, pokiaľ  bola činom spôsobená, alebo urobil iné opatrenia na náhradu škody alebo inak odstránil ujmu vzniknutú trestným činom,
c/ zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje  prokurátor takýto spôsob rozhodnutia za dostačujúci. 

	Za prečin výtržníctva podľa § 364 ods. 1 písm. a) Trestného zákona možno uložiť trest odňatia slobody až na tri roky. 

         Z vyšetrovacieho spisu  vyplýva, že obvinený XXXXX nie je v mieste bydliska  bližšie hodnotený. Obvinený bol prejednávaný za priestupky spočívajúce v porušení pravidiel cestnej premávky.  V odpise registra trestov má obvinený jeden záznam z roku 2006, na páchateľa sa však hľadí, akoby odsúdený nebol. 

Obvinený XXXXX a poškodený XXXXX súhlasili  s postupom podľa § 220 ods. 1 Trestného poriadku.

	Vzhľadom na povahu a závažnosť  spáchaného  činu, so zreteľom na pomery  a na osobu obvineného  som dospela k záveru, že takýto spôsob rozhodnutia v trestnej veci  obvineného XXXXX je dostačujúci a preto som zmier uzavretý medzi obvineným a poškodeným schválila a trestné stíhanie obvineného zastavila podľa § 220 ods. 1 Trestného poriadku.  

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Štupáková
prokurátorka